DECRETO 453/2003, do 26 de decembro, polo que se declara a urxente ocupación, para efectos de expropiación forzosa, pola Deputación Provincial de Lugo, dos bens e dereitos necesarios para a realización das obras do proxecto de actuación ambiental nas contornas das capelas de San Sebastián e Santo Adrao. (Concello de Lourenzá).
CONSELLERÍA DE XUSTIZA, INTERIOR E ADMINISTRACIÓN LOCAL — III. OUTRAS DISPOSICIÓNS — 15/01/2004

A Deputación Provincial de Lugo, en sesión celebrada o día seis de setembro de dous mil dous, aprobou o proxecto de actuación ambiental nas contornas das capelas de San Sebastián e Santo Adrao e, na sesión do vinteoito de xullo de dous mil tres, acordou solicitar da Xunta de Galicia a declaración de urxente ocupación dos bens e dereitos afectados pola expropiación forzosa ó abeiro do disposto no artigo 52 da Lei de expropiación forzosa.
Por parte da Deputación Provincial de Lugo foi remitida a documentación complementaria para a correcta tramitación do expediente con data de entrada no rexistro xeral da Consellería de Xustiza, Interior e Administración Local o día vinte de outubro de dous mil tres.
Os bens nos que se concreta a declaración de urxente ocupación están determinados no expediente que se someteu a información pública.
A Dirección Xeral de Urbanismo da Consellería de Política Territorial, Obras Públicas e Vivenda emitiu informe favorable. O dito informe tivo entrada no rexistro xeral da Consellería de Xustiza, Interior e Administración Local o día dez de outubro de dous mil tres.
A Dirección Xeral de Patrimonio Cultural da Consellería de Cultura, Comunicación Social e Turismo emitiu informe favorable. O dito informe tivo data de entrada no rexistro da Consellería de Xustiza, Interior e Administración Local o día vintecinco de novembro de dous mil tres.
A Dirección Xeral de Conservación da Natureza da Consellería de Medio Ambiente emitiu informe favorable. O dito informe tivo data de entrada no
rexistro da Consellería de Xustiza, Interior e Administración Local o día catro de decembro de dous mil tres.
Considérase necesaria a declaración de urxente ocupación dos bens e dereitos precisos para a realización das obras do proxecto técnico sinalado, xa que, segundo sinala a Deputación, a actuación prevista eliminará unha curva moi perigosa, na que se veñen producindo diversos accidentes de circulación; así mesmo, realizaranse obras de saneamento, debido a que se están a causar serios problemas de contaminación ambiental, ó non contar con este servicio no núcleo de Santo Adrao.
A competencia para a declaración da urxente ocupación correspóndelle ó Consello da Xunta de Galicia segundo o disposto nos artigos 27.2º e 28.2º do Estatuto de autonomía de Galicia.
Na súa virtude, por proposta do conselleiro de Xustiza, Interior e Administración Local, e logo de deliberación do Consello da Xunta de Galicia na súa reunión do día vinteseis de decembro de dous mil tres,
DISPOÑO:
Artigo único.-De conformidade co disposto no artigo 52 da Lei de expropiación forzosa, declárase a urxente ocupación, pola Deputación Provincial de Lugo para efectos de expropiación forzosa, dos bens e dereitos concretados no expediente administrativo instruído para o efecto e necesarios para a execución das obras do proxecto de actuación ambiental nas contornas das capelas de San Sebastián e Santo Adrao, debendo, cando for o caso, unha vez ocupados os terreos necesarios, obte-las autorizacións que foren necesarias dos organismos competentes, con carácter previo ó inicio das obras.
Santiago de Compostela, vinteseis de decembro de dous mil tres.
Manuel Fraga Iribarne
Presidente
Jesús Carlos Palmou Lorenzo
Conselleiro de Xustiza, Interior e Administración Local